**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 01.02.2024, ora 08.00 – 02.02.2024, ora 08.00**

1. ***SITUAŢIA HIDROMETEOROLOGICĂ***

**1. Situația și prognoza hidro pe râurile interioare şi Dunăre din 02.02.2024, ora 07.00**

**RÂURI**

**Debitele au fost, în general, staționare,** exceptând râurile din bazinele hidrografice: Vișeu, Iza, Tur, Someș, Crasna, Barcău, Crișuri, Mureș, Bega, Timiș, Bârzava, Moravița, Caraș, Nera și Cerna, unde au fost în scădere.

Debitele se situează la valori în jurul și peste mediile multianuale lunare pe râurile din bazinele hidrografice: Vișeu, Someșul Mic, Crasna, Arieș, Bistrița (afluent al Siretului), bazinele superioare ale Jiului și Oltului, cursul superior al Prutului și cursul inferior al Mureșului și mai mici (sub 30%) pe râurile din bazinele hidrografice: Vedea, Tazlău, Bârlad, afluenții Prutului, unii afluenți din bazinele inferioare ale Jiului, Oltului, Argeșului și pe unele râuri din Dobrogea.

Formațiunile de gheață (gheață la maluri, pod de gheață, năboi, sloiuri) s-au menținut fără modificări importante fiind prezente pe majoritatea râurilor din estul țării și pe cele din zonele de deal şi munte din nord – vestul, centrul și sudul țării.

Se situează **peste COTA DE ATENȚIE** râul Crasna la stația hidrometrică Domănești (400+8)-jud. SM (sector îndiguit).

**Debitele vor fi, în general, staționare,** exceptând râurile din bazinele hidrografice: Vişeu, Iza, Tur, Lăpuș, Someş, Crasna, Barcău, Crişuri, Arieș, Târnave, Bega, Timiş, Bârzava, Caraș, Nera, Cerna, bazinele superioare ale Jiului și Oltului și cursul Mureșului aval Alba Iulia, unde vor fi în scădere.

Sunt posibile creșteri de niveluri și debite pe unele râuri mici din vestul și sud – vestul țării, datorită precipitațiilor lichide prognozate și cedării apei din stratul de zăpadă.

Formațiunile de gheață (gheață la maluri, pod de gheață, năboi, sloiuri), existente pe majoritatea râurilor, vor fi în diminuare și ușoară restrângere.

Nivelurile pe râuri la stațiile hidrometrice se vor situa **sub COTELE DE ATENȚIE.**

**DUNĂRE**

**Debitul** la intrarea în ţară (secţiunea Baziaş) în intervalul 01.02.2024 – 02.02.2024 **a fost staţionar,** având valoareade **7500 m3/s**, peste media multianuală a lunii **ianuarie (4950 m3/s) şi februarie (5300 m3/s).**

În aval de Porţile de Fier debitele au fost în scădere pe sectoarele Gruia – Calafat, Zimnicea – Oltenița și Brăila – Tulcea, în creștere pe sectoarele Bechet – Tr. Măgurele și Călărași – Cernavodă și staționare pe sectorul Hârșova – Vadu Oii.

**Debitul la intrarea în ţară (secţiunea Baziaş) va fi în scădere (7400 m3/s).**

În aval de Porţile de Fier, debitele vor fi în scădere pe sectoarele Gruia – Bechet şi Giurgiu – Călăraşi,în creștere pe sectorul Corabia – Zimnicea și relativ staționare pe sectorul Cernavodă – Tulcea.

***Se situează în faza I de apărare următoarele sectoare de dig:***

- Letea, R3, R4, Sf. Gheorghe și Tudor Vladimirescu (din administrarea ANAR); Chilia Veche, Nufăru Victoria (din administrarea consiliilor locale) - jud. Tulcea.

**2.** **Situația meteorologică în intervalul 01.02.2024, ora 09.00 – 02.02.2024, ora 06.00**

**Valorile termice diurne au fost în general apropiate de cele normale** pentru începutul lunii februarie, exceptând regiunile sudice și estice unde s-au situat peste mediile climatologice (abateri de până la 9...10 grade în nordul Moldovei și vestul Olteniei). În cursul zilei cerul a fost variabil, chiar mai mult senin în sud și est, dar cu nebulozitate joasă persistentă în nord-vest, care ulterior a cuprins treptat toate regiunile intracarpatice. Din orele serii nebulozitatea s-a accentuat și în restul țării, iar precipitațiile slabe cantitativ au fost în extindere în majoritatea zonelor. La munte, temporar a nins, în Maramureș și local în Transilvania au predominat ninsorile, în Crișana au fost ploi și lapoviță, în Moldova pe alocuri precipitațiile au fost mixte, iar în Banat, pe arii restrânse în Muntenia și izolat în Oltenia a plouat. Au fost și depuneri de polei, confirmate fiind cele din județul Bacău. Vântul a suflat slab și moderat, cu intensificări temporare pe crestele montane, cu rafale ce au depășit pentru intervale scurte de timp 70...80 km/h în zona Carpaților Orientali și din vestul Carpaților Meridionali. Este strat de zăpadă la munte și la ora 20 măsura, în platformele stațiilor meteorologice, până la 119 cm în Munții Făgăraș și 113 cm în Munții Călimani, pe alocuri în Transilvania și Moldova (până la 12...13 cm) și în Maramureș (până la 7 cm). Temperaturile maxime s-au încadrat între -2 grade la Miercurea Ciuc și 15 grade la Calafat, iar la ora 06 se înregistrau temperaturi cuprinse între -2 grade la Miercurea Ciuc, Târgu Secuiesc, Joseni, Bistrița, Ocna Șugatag și Sărmașu și 7 grade la Calafat, Târgu Jiu și Polovragi. În prima parte a intervalului pe spații mici în centrul și estul teritoriului s-a semnalat ceață.

***Observaţii:*** *de ieri dimineață de la ora 6 au fost în vigoare 10 atenționări cod galben, 6 emise de către SRPV Bacău, 2 de către SRPV Sibiu și 2 de către SRPV Timișoara.*

**LA BUCUREŞTI**

**Vremea s-a menținut predominant frumoasă** și cu valori termice diurne mai ridicate decât mediile climatologice (abateri de până la 6...7 grade). Cerul a fost senin ziua și în primele ore ale nopții, apoi a avut înnorări. Vântul a suflat slab până la moderat. Temperatura maximă a fost de 8 grade la stația meteo Băneasa și de 9 grade la Afumați și Filaret, iar la ora 06 se înregistrau -1 grad la Afumați și Băneasa și 1 grad la Filaret.

**3. Prognoza meteorologică în intervalul 02.02.2024, ora 09.00 – 03.02.2024, ora 09.00**

**ÎN ŢARĂ**

**Cerul va fi temporar noros în regiunile sudice și sud-estice,** dar în restul țării va avea înnorări în general persistente. Pe arii restrânse vor fi intervale cu precipitații slabe, sub formă de ninsoare la munte, predominant ninsori în Maramureș, Transilvania și nordul Moldovei și mixte în Banat și Crișana. Pe parcursul zilei precipitații slabe, mai ales ploi și lapoviță, vor fi izolat și în Oltenia, Muntenia și posibil în Dobrogea. Vântul va sufla slab și moderat, cu intensificări temporare la munte, cu rafale în general de 60...80 km/h, în a doua parte a intervalului mai ales în zona înaltă a Carpaților Orientali, dar local la viteze de 40...50 km/h, ziua și în estul și sud-vestul teritoriului. Temperaturile maxime vor fi cuprinse între 0 și 10 grade, iar cele minime se vor încadra în general între -8 și 0 grade. Spre sfârșitul intervalului va crește probabilitatea pentru ceață în sud-est.

**LA BUCUREŞTI**

**Cerul va fi variabil,** cu înnorări temporare ziua, când trecător vor fi posibile precipitații slabe, mai ales sub formă de ploaie și lapoviță. Vântul va sufla slab și moderat. Temperatura maximă va fi de 6...7 grade, iar cea minimă de -4...-2 grade.

**4. Buletin nivometeorologic pentru perioada 01.02.2024 ora 20 - 02.02.2024 ora 20**

**Fenomene meteo predominante: Ninsori temporar viscolite și vreme în răcire.**

**Principalele mecanisme ce conduc la declanșarea avalanșelor: încărcare excesivă cu zăpadă proaspătă, Zăpadă viscolită cu formare de plăci de vânt**

**TABEL RISCURI DE AVALANŞE**

|  |  |  |
| --- | --- | --- |
| ***Masive:*** | ***PESTE 1800 m*** | ***SUB 1800 m*** |
| **MUNŢII FĂGĂRAŞ** | **RISC ÎNSEMNAT (3)** | **RISC MODERAT (2)** |
| **MUNŢII BUCEGI** | **RISC ÎNSEMNAT (3)** | **RISC MODERAT (2)** |
| **Munţii Parâng-Şureanu** | **RISC ÎNSEMNAT (3)** | **RISC MODERAT (2)** |
| **Munții Țarcu-Godeanu** | **RISC ÎNSEMNAT (3)** | **RISC MODERAT (2)** |
| **CEAHLĂU** | **RISC MODERAT (2)** | **RISC REDUS (1)** |
| **MUNȚII RODNEI** | **RISC ÎNSEMNAT (3)** | **RISC MODERAT (2)** |
| **BISTRIȚEI- CĂLIMANI** | **RISC ÎNSEMNAT (3)** | **RISC MODERAT (2)** |
| **Munții Vlădeasa – Muntele Mare, Gilău** | **RISC MODERAT (2)** | **RISC MODERAT (2)** |

**Evoluția vremii în intervalul 31.01.2024 - 01.02.2024**

Vremea a fost frumoasă și caldă, cu temperaturi diurne pozitive sub 2200 metri. Cerul a fost variabil, mai mult senin noaptea și prima parte a zilei de astăzi în masivele din Carpații Orientali și de Curbură. Stratul de zăpadă s-a menținut sau a scăzut cu până la 3 cm. Vântul a suflat slab și moderat, cu intensificări izolate astăzi de până la 70 km/h pe crestele Carpaților Orientali și în vestul Meridionalilor, spulberând zăpada în masivele nordice. În Bucegi, la peste 2250 m, au fost observate mai multe curgeri sau avalanşe mici pe versanții sudici. Izolat s-a semnalat ceață.

**Evoluția stratului de zăpadă și a riscului de avalanșă, în zona montană înaltă:**

**MUNȚII FĂGĂRAȘ, BUCEGI** - **RISC ÎNSEMNAT (3)**

**La peste 1800 m:** Odată cu răcirea vremii și a ninsorilor așteptate, actualul strat de zăpadă insuficient stabilizat de la suprafață va mai crește ușor, izolat până la 10 cm. Acest nou strat estimat se va depune peste crustele subțiri de gheață prezente la suprafață. Vântul din NV cu rafale de 70-80 km/h va forma în zona crestelor noi plăci de vânt cu rezistență scăzută, iar în zonele adăpostite și pe văi se vor menține și forma noi acumulări în depozite și troiene. În profunzime rezistenţa stratului este în creștere, cu mai multe cruste intercalate de gheaţă. În special la supraîncărcări, dar cu totul izolat și spontan, pe pantele suficient de înclinate, stratul instabil de la suprafață compus din primii 25 cm se poate rupe și în cădere să antreneze și straturi din interior, ducând la declanșarea de avalanșe de dimensiuni medii sau chiar mari, riscul fiind RISC ÎNSEMNAT (3).

**Sub 1800 m,** stratul de zăpadă de la suprafață umezit din temperaturile pozitive ale ultimelor două zile va îngheța în partea superioară, peste care se va depune un strat nou de câțiva cm. Primii 20 cm ai actualului strat au rezistență mai redusă, aceștia la supraîncărcări pe anumite pante mai înclinate putând aluneca ușor peste stratul mai vechi și mai stabil din profunzime. În acest context vor fi condiții pentru declanșarea unor avalanșe de dimensiuni mici și cu totul izolat medii, riscul fiind **RISC MODERAT (2)**.

**MUNȚII BUCEGI** - **RISC ÎNSEMNAT (3)**

**La peste 1800 m:** În partea superioară ultimul strat este instabil 25 cm, cu rezistență redusă, iar acesta va mai crește cu câțiva cm pe fondul ninsorilor estimate. Se mențin și se vor forma în continuare plăci noi de vânt în zona crestelor pe fondul vântului de peste 70 km/h din NV, în special pe versanții estici și sudici. În zonele și văile adăpostite sunt prezente depozite sau troiene de peste 2 metri. În profunzime, stratul este în general înghețat şi compact. Stratul de la suprafață, insuficient stabilizat momentan dar și în creștere ușoară poate aluneca peste cel vechi în special la supraîncărcări, dar izolat și spontan pe pantele mai înclinate, favorizând astfel declanșarea unor avalanșe de dimensiuni medii și izolat mari, riscul fiind RISC ÎNSEMNAT (3).

**Sub 1800 m,** temperaturile diurne pozitive înregistrate în ultimele două zile au umezit 15-20 cm din partea superioară a stratului mai instabil de la suprafaţă. Acesta va îngheța și se va stabiliza ușor la suprafață odată cu răcirea vremii, iar ninsorile estimate vor depune câțiva cm de zăpadă proaspătă. La supraîncărcări pe pantele suficient de înclinate, mai ales de la altitudini de 1500-1800 m, acest strat mai instabil de deasupra poate aluneca peste cel vechi şi compact din profunzime. Vor fi condiții pentru declanșarea unor avalanșe de dimensiuni mici și cu totul izolat medii, riscul fiind **RISC MODERAT (2)**.

**RODNEI, CĂLIMANI-BISTRIȚEI** - **RISC ÎNSEMNAT (3)**

**La peste 1800 m:** la suprafață stratul de zăpadă umezit din timpul zilei va îngheța și va ninge slab. Acesta are în primii 25 cm rezistență mai redusă, iar în profunzime este înghețat și compact, fiind prezente în interior multiple cruste de gheață. Vântul moderat cu rafale de 80 km/h din NV din zona crestelor va menține și forma în continuare plăci noi de vânt. Pe pantele suficient de înclinate, stratul puțin rezistent de până la 25 cm de la suprafaţă poate aluneca peste cel vechi, favorizând declanșarea unor avalanșe de dimensiuni mici sau izolat medi, riscul fiind **RISC ÎNSEMNAT (3),** fiind prezent mai ales la supraîncărcări.

**Sub 1800 m,** stratul de zăpadă umezit de la altitudini mai mici de 1800 m va îngheța la suprafață și astfel se va mai stabiliza. Stratul de 10-15 cm de zăpadă de la suprafață la supraîncărcări pe pantele mai înclinate se poate rupe și aluneca peste cel vechi și mai stabil, fiind astfel condiţii pentru declanșare unor avalanșe de dimensiuni mici și cu totul izolat medii, riscul fiind **RISC MODERAT (2)**.

**MUNȚII ȚARCU-GODEANU**  - **RISC ÎNSEMNAT (3)**

**La peste 1800 m,** stratul este în continuare însemnat, zăpada de până la 30 cm depusă cu câteva zile în urmă nu s-a stabilizat suficient, (temperaturile au fost permanent negative) iar în zonele adăpostite acest ultim strat cu rezistență scăzută este mai mare, fiind prezente inclusiv troiene de peste 1 metru. În zonele înalte, spre creste s-au menținut plăcile de vânt, care se pot rupe ușor la supraîncărcări și astfel vor fi condiții pentru declanșarea unor avalanșe de dimensiuni medii și izolat mari. Riscul declanșării avalanșelor va fi **RISC ÎNSEMNAT (3)**.

**La altitudini mai mici de 1800 m**, stratul de zăpadă care s-a umezit la suprafață în ultimele două zile pe fondul temperaturilor diurne pozitive va îngheța și ușor şi se va stabiliza, dar pe alocuri este consistent de peste 25 cm, mai ales în văile și zonele adăpostite cu zăpada acumulată în depozite mari. La supraîncărcări, stratul mai puțin stabilizat din partea superioară poate aluneca peste cel vechi și mai stabil, ducând la declanșarea unor avalanșe de dimensiuni mici sau medii, riscul fiind **RISC MODERAT (2)**.

**MASIVUL PARÂNG-ŞUREANU** - **RISC ÎNSEMNAT (3)**

**Peste 1800 m,** În partea superioară a stratului sunt aproximativ 25 cm de zăpadă depusă cu câteva zile în urmă peste stratul mai vechi, parțial stabilizat, iar în partea inferioară stratul este stabilizat. Ninsorile slabe pe fondul răcirii vremii vor mai depune câțiva cm de zăpadă proaspătă. Pe pantele suficient de înclinate sau în zonele adăpostite, unde sunt prezente depozite mai mari de zăpadă se pot declanșa avalanșe în special de dimensiuni mici dar izolat chiar și medii prin alunecarea stratului prea puțin stabilizat de la suprafață sau prin ruperea plăcilor de vânt din zona crestelor, riscul fiind amplificat la supraîncărcări. Riscul declanșării avalanșelor va fi **RISC ÎNSEMNAT (3)**.

**La altitudini mai mici de 1800 m,** stratul de zăpadă umezit la suprafață în ultimele două zile va îngheța pe fondul temperaturilor negative din tot intervalul, iar ninsorile estimate vor fi slabe. La supraîncărcări, pe pantele mai înclinate de pe văile între 1500 și 1800 cu zăpada acumulată în depozite mai mari vor fi condiții pentru declanșarea unor avalanșe de dimensiuni mici și izolat medii, riscul fiind **RISC MODERAT (2)**

**MASIVUL CEAHLĂU** - **RISC REDUS (1)**.

Pe fondul insolației și variațiilor de temperatură din zilele trecute, stratul de zăpadă s-a stabilizat ușor, dar pe primii 10 cm are rezistență mai mică decât în profunzime și a fost ușor umezit în după-amiezele ultimelor două zile. Răcirea vremii, ninsorile slabe și vântul cu intensificări din NV nu vor crește semnificativ riscul, insă mai ales pe văile cu acumulări mai mari de zăpadă, la supraîncărcări mari vor fi condiții de curgeri superficiale sau avalanșe mici, riscul fiind **RISC REDUS (1)**.

**MASIVUL VLĂDEASA** - **RISC MODERAT (2)**

Stratul de zăpada nu este foarte însemnat, dar la suprafață în primii 20 cm este un strat umezit din zilele precedente, cu rezistență mai scăzută. Temperaturile negative din întreg intervalul următor vor stabiliza ușor acest ultim strat, iar ninsorile slabe nu vor influența semnificativ vechiul strat. Se mențin în zonele și văile adăpostite depozitele vechi și pe alocuri însemnate. La supraîncărcări, stratul puțin stabilizat din partea superioară poate aluneca peste cel vechi și înghețat, ducând la declanșarea unor avalanșe mici și izolat medii, riscul fiind **RISC MODERAT (2)**.

**În data de 01.02.2024, la ora 14**, stratul de zăpadă din platforma stațiilor meteorologice măsura:

**Carpaţii Meridionali:** 119 cm la Bâlea Lac, 80 cm la Vf. Omu și Vf. Țarcu, 46 cm la Cuntu, 38 cm la Parâng, 36 cm la Predeal, 29 cm la Păltiniș, 18 cm la Sinaia, 16 cm la Fundata.

**Carpaţii Orientali:** 113 cm la Vf. Călimani, 61 cm la Vf. Lăcăuți, 59 cm la Bucin, 42 cm la Vf. Iezer și Ceahlău-Toaca, 21 cm la Poiana Stampei, 18 cm la Penteleu.

**Carpaţii Occidentali:** 64 cm la Stâna de Vale, 29 cm la Semenic, 13 cm la Vf. Vlădeasa, 8 cm la Băișoara, petice la Roșia Montană.

**Prognoza vremii în intervalul 01.02.2024, ora 20:00 - 02.02.2024, ora 20:00:**

Vremea se va răci, devenind geroasă noaptea și dimineața la peste 1800 metri. Cerul va fi mai mult noros noaptea, iar din a doua parte a zilei de mâine va deveni temporar noros. Începând din masivele vestice va ninge slab în majoritatea masivelor, izolat până la 10 l/mp în Carpații Meridionali, cu depunere de strat nou de zăpadă. Vântul va sufla slab și moderat, cu intensificări de 75-90 km/h pe creste, cu cele mai mari valori în Carpații Meridionali și Orientali, viscolind temporar zăpada. Stratul de zăpadă local va crește ușor, cu precădere în masivele sudice.

**Temperaturi prognozate în intervalul 01.02.2024 ora 20 - 02.02.2024 ora 20:**

**Peste 1800 m:** temperaturi **minime**: -12…-8 grade

**temperaturi maxime:** -4….0 grade

**Sub 1800 m:** temperaturi **minime:** -11…-6 grade

**temperaturi maxime:** -6….-2 grade

**Vânt la peste 2000 m:** din sector nord-vestic, 80-90 km/h.

**Izoterma de 0 grade:** în scădere de la 900 m în Orientali și de la 1700 m în Meridionali spre 500-800 m, cu valorile cele mai ridicate în Carpații Meridionali.

**Notă: Legenda de coduri de culori pentru caracterizarea riscului la avalanşe:**

**RISC FOARTE MARE -** cod roşu (5) ■- Instabilitatea stratului de zăpadă este generalizată. Chiar şi pe pantele puţin abrupte se pot produce spontan numeroase avalanşe de mari, adesea chiar foarte mari dimensiuni.

**RISC MARE (4) –** cod roşu (4) ■ - stratul de zăpadă este puţin stabilizat pe majoritatea pantelor suficient de înclinate. Declanşarea avalanşelor este probabilă chiar şi printr-o slabă supraîncarcare, pe numeroase pante suficient de înclinate. În anumite situaţii sunt de aşteptat numeroase declanşări spontane de avalanşe de dimensiuni medii şi adesea chiar mari.

**RISC ÎNSEMNAT-** cod portocaliu (3) ■- pe numeroase pante suficient de înclinate, stratul de zăpadă este mediu sau putin stabilizat; declanşările sunt posibile chiar în condiţiile unei slabe supraîncărcări şi pe numeroase pante, mai ales pe cele descrise în buletin; în anumite situaţii sunt posibile unele declanşări spontane de avalanşe medii şi câteodată chiar avalanşe mari.

**RISC MODERAT -** cod galben (2) ■: pe anumite pante suficient de înclinate, stratul de zăpadă este mediu stabilizat; în rest este stabil. Declanşările de avalanşe sunt posibile mai ales din cauza supraîncărcării (cu schiori sau turişti) şi pe unele pante ce sunt descrise în buletin. Nu sunt aşteptate declanşările spontane de avalanşe de mare amploare.

**RISC REDUS -** cod verde **(1)** ■**:** stratul de zăpadă este în general stabilizat pe majoritatea pantelor; declanşarea avalanşei este posibilă doar în cazul unei supraîncărcări mari a stratului de zăpadă de pe pantele înclinate. Spontan se pot produce doar curgeri sau avalanşe de mici dimensiuni.

1. ***CALITATEA APELOR*** 
   1. **Pe fluviul Dunărea**

Nu au fost semnalate evenimente deosebite.

* 1. **Pe râurile interioare**

**ABA Olt - Râmnicu Vâlcea** **şi GNM-CJ Covasna** informează despre o **poluare accidentală, cu 150 litri carburant, în urma unui accident rutier, a unui canal de gardă de la DN 12, cu descărcare în Pârâul Valea Roşie, de pe raza comunei Bixad, jud. Covasna, din data de azi, 01.02.2024, ora 12:00.** Este vorba de un rezervor cu motorină, care s-a fisurat în accident, respectivul autovehicul aparţinând operatorului economic Autogaracom SRL Campina, din jud. Prahova. **Nu s-a produs poluarea cursului de apă,** fiind stopată scurgerea carburantului în canal, prin intervenţia cu material absorbant de către angajaţii SGA Covasna, care s-au deplasat în teren pentru remedierea situaţiei.

* 1. **Pe Marea Neagră**

Nu au fost semnalate evenimente deosebite.

1. ***CALITATEA MEDIULUI***
2. **În domeniul aerului**

**Agenţia Naţională pentru Protecţia Mediului** informează că, din rezultatele analizelor efectuate în data de 31.01.2024, în cadrul Reţelei Naţionale de Monitorizare, nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon).

**Media zilnică de 50 µg/m3 pentru PM10** (pulberi în suspensie cu diametrul sub 10 microni) **a fost depășită la următoarele staţii de monitoring a calităţii aerului, cu indicativul:**

**B-16, mun. Bucureşti**

**IS-1 mobil, mun. Iaşi, jud. Iaşi,**

**IS-5, comuna Tomeşti, jud. Iaşi**

**SV-1, mun. Suceava, jud. Suceava**

**CJ-2, CJ-3 – mun. Cluj Napoca, jud. Cluj**

**CJ-5, mun. Dej, jud. Cluj**

**AR-2, mun. Arad, jud. Arad**

Mediile zilnice pentru PM10 (pulberi în suspensie cu diametrul <10 microni) au fost determinate prin metoda nefelometrică. Validarea acestor valori va fi efectuată după prelucrarea datelor obţinute prin metoda gravimetrică, metoda de referinţă în conformitate cu legislaţia naţională si europeană, cu valoarea limită zilnică de 50 µg/mc.

**IGSU şi ABA-Jiu Craiova,** informează despre **producerea unui incendiu din data de 01.02.2024, orele 20:30, în cartierul Gura Văii, județul Mehedinți, de la un transformator electric al Societăţii Hidroelectrica SA, de la Hidrocentrala Porțile de Fier I, situat în partea dreaptă a ecluzei româneşti. Se precizează că nu au fost surprinse persoane în incendiu**. Este vorba de un transformator pe bază de ulei care a luat foc şi se manifesta cu flacără deschisă. Se incearcă depistarea cauzei incendiului. La fața locului se afla si prefectul județului Mehedinti pentru a coordona activitatea. Au fost alocate 4 autospeciale de stingere cu apă și spumă și 1 ambulanță SMURD. De asemenea, în sprijinul echipajelor din jud. Mehedinti, s-a dispus suplimentarea forțelor de intervenție cu 1 autospecială de stingere de la ISU Caraș-Severin, 2 autospeciale de stingere de la ISU Dolj, 1 autospecială de stingere de la ISU Gorj.

Funcţionarea sistemului energetic naţional nu a fost afectată de incident.

IGSU a revenit cu informaţii suplimentare referitoare la incendiul de la Portile de Fier, acesta fiind stins în jurul orelor 00.00. Conform Hidroelectrica, pagubele produse în urma incendiului izbucnit joi seara, ora 20:30, la un transformator de la Hidrocentrala Porţile de Fier, in zona ecluzei romanesti, vor fi evaluate în cursul dimineţii de vineri şi ulterior vor fi luate toate măsurile necesare pentru repararea reperelor afectate şi restabilirea condiţiilor normale de lucru şi se depun toate eforturile pentru a minimiza impactul acestui incident pentru partea de producţie de energie electrica. Se precizează că incendiul a izbucnit la transformatorul aferent hidroagregatului cu numărul 5. Echipele de pompieri au intervenit cu promptitudine, incendiul fiind stins cu succes. Pentru siguranţă, autospecialele de intervenţie vor rămâne prezente în zonă până când orice eventuale riscuri vor fi eliminate complet. Din motive de precauţie şi pentru a facilita intervenţia pompierilor, grupurile adiacente celui la care s-a produs incidentul, respectiv HA4 şi HA6, au fost temporar oprite. Acestea sunt in proces de repornire şi vor fi repuse în funcţiune imediat ce condiţiile de siguranţă sunt îndeplinite în totalitate.

Deasemenea, ca urmare a incendiului produs la un transformator de la Hidrocentrala PFI, o echipă de intervenţie din cadrul Aba Jiu -S.G.A Mehedinţi, s-a deplasat la faţa locului.

A fost verificată apa Fluviului Dunărea, din zona barajului si nu s-au semnalat scurgeri de ulei sau alte substanţe poluante. Zona este monitorizată în continuare.

1. **În domeniul solului şi vegetaţiei:**

Nu au fost semnalate evenimente deosebite, iar la nivelul fondului forestier de stat nu s-au înregistrat incendii sau doborâturi de vânt.

**3. În domeniul supravegherii radioactivităţii mediului**

Menţionăm că pentru factorii de mediu urmăriţi nu s-au înregistrat depăşiri ale limitelor de avertizare/alarmare în intervalul 31.01.2024 – 01.02.2024 şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

**4.** **În municipiul Bucureşti şi judeţul Ilfov**

În ultimele 24 de ore, sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

**5. Probleme de Alimentări cu apă:**

**Administrația Bazinală de Apă Prut-Bârlad:**

**Judeţul Botoşani:**

- Se mentine situatia de restrictii in alimentarea cu apa pentru piscicultura la folosinta:

- S.C. Pirania S.R.L. Botosani - pepiniera piscicola Havarna, prin reducerea debitelor la sursa r. Baseu - ac. Cal Alb corespunzator treptei a III-a de restrictii.

**Judeţul Iaşi:**

- Se mentine situatia de restrictii in alimentarea cu apa pentru piscicultura la folosintele:

\* S.C. Noralex S.R.L. Iasi, S.C. Piscicola S.R.L. Iasi si S.C. CC & PES S.R.L. Iasi prin reducerea debitelor la sursa r. Miletin – ac.Halceni corespunzator treptei I de aplicare a restrictiilor.

\* SC ACVACOM SRL Iasi prin reducerea debitelor la sursa r. Gurguiata – ac.Plopi corespunzator treptei III de aplicare a restrictiilor.

\* SC MIHPES SRL Iasi prin reducerea debitelor la sursa r. Valea Oii – ac.Sarca corespunzator treptei III de aplicare a restrictiilor.

- Se aplica situatia de restrictii in alimentarea cu apa la folosinta:

\* S.C. APAVITAL S.A.Iasi prin reducerea debitelor la sursa r. Bahlui – ac.Parcovaci corespunzator treptei II de aplicare a restrictiilor.

**Judeţul Vaslui:**

- Se mentin prevederile „Planului de restrictii si folosire a apei in perioade deficitare”, astfel:

\* treapta III - pentru S.C. AQUAVAS S.A. VASLUI – Sucursala Vaslui din acumularea Solesti.

**A.B.A. Arges-Vedea:**

**Judeţul Braşov:**

**S.G.A. Braşov** informează că la Compania APA Braşov S.A. s-a anunţat începerea diminuării preluării de apă brută din Acumularea Săcele – pr.Târlung cu 450 l/s si inceperea compensării necesarului de apă din sursa subterană de rezervă - Front captare A.N.I.F. – zona Harman Prejmer (aplicare prevederi “Plan de restrictii si folosire a apei în perioadele deficitare”), conform adresei nr. 63056 din 21.12.2023 înregistrată la S.G.A. Brasov sub nr. 11485 din 21.12.2023.

Nu s-au impus restricţii de alimentare cu apă la populaţie.

**-A.B.A. Jiu** informează că începând cu data de 17.05.2022 a fost oprită alimentarea cu apă a Barajului Valea de Peşti din Priza Câmpu lui Neag (Buta, **jud. Hunedoara**), pentru efectuarea lucrărilor de înlocuire a conductei Buta-Baraj.

**DIRECȚIA COMUNICARE**